Geen bewyse vir manipulasie van randTito Mboweni, minister van finansies. Foto: Shayne Robinson/SAPA Die nasionale tesourie en die Suid-Afrikaanse Inkomstediens (SAID) vind geen teken dat die rand tans deur banke of makelaars gemanipuleer word nie. Só het die minister van finansies, Tito Mboweni, geantwoord op ŉ reeks skriftelike vrae deur die EFF-LP’s Reinilwe Mashabela en Hlengiwe Hlophe. Die EFF glo vas die nasionale geldeenheid word voortdurend gemanipuleer in ŉ redelik duistere kapitalistiese komplot, en Mboweni het hulle gevra om met bewyse vorendag te kom as hulle oor enige beskik. Volgens Mboweni het die tesourie én die SAID omvattende navorsing gedoen, maar hulle kry nie bewyse van sodanige gedrag of enige poging van manipulasie van die rand se waarde nie. Die minister het gesê die rand se waarde is vlottend in ŉ ingewikkelde en verwikkelde mark, so manipulasie sou nogal moeilik wees. Hy het uitgewys dat die Mededingingskommissie wel besig is met ŉ ondersoek na ŉ voorval waarin beweerde manipulasie deur makelaars voorgekom het. Die saak voor die Mededingingskommissie is egter ŉ geval waar die gedrag van die betrokke makelaars en die uitwerking daarvan op kliënte ondersoek word – nie die trefkrag op die waarde van die rand nie, aldus die minister.